***DeskTime*** ir Latvijā radīta automātiskās laika uzskaites programmatūra, kas analizē strādājošo darba ražīgumu.
Programmatūra ļauj iedalīt darba laikā izmantotās lietotnes un tīmekļa vietnes trīs kategorijās: produktīva, neproduktīva un neitrāla.

*DeskTime* programmatūru izstrādā un uztur uzņēmums SIA *DeskTime*, kas ir daļa no *Draugiem Group* uzņēmumu grupas. Tā galvenais birojs atrodas Rīgā. Kopš 2012. gadā *DeskTime* izpilddirektors ir Artis Rozentāls.
SIA *DeskTime* lielākie kapitāldaļu turētāji ir AS "Draugiem Group" (45 %) un AS "Pirmdiena" (45 %).

Vēsture
-------

*DeskTime* sāka darbu 2011. gada 1. jūlijā, un šī programmatūra sākotnēji tika radīta "Draugiem Group" iekšējām vajadzībām.

2013. gadā *DeskTime* tika nominēts Eiropas tehnoloģiju jaunuzņēmumu balvai *Europas*.

2013. gadā, intervijā ar *Forbes*, *DeskTime* norādīja, ka programmatūru lieto vairāk nekā 12 tūkstoši lietotāju 90 pasaules valstīs, galvenokārt Austrumeiropā, Dienvidamerikā un Āzijā.

2017. gada *DeskTime* bija vairāk nekā 100 tūkstošu reģistrētu lietotāju visā pasaulē.

Programmatūras pārvaldībai 2018. gada 13. septembrī tika dibināts uzņēmums SIA *DeskTime*.

2024. gada 4. janvārī *DeskTime* paziņoja, ka uzņēmums ir atvēris pārstāvniecību Indijā, dibinot meitas uzņēmumu *DeskTime Private Limited*.

Veiktie pētījumi
----------------

Savā pastāvēšanas laikā *DeskTime* ir publicējis vairākus pētījumus, kas balstīti uz programmatūras uzkrāto informāciju par lietotāju darba laika izmantošanas paradumiem.

2013. gadā *DeskTime* komanda testēja stāvgaldus un secināja, ka, strādājot stāvus, darbinieki ir vidēji par 10% produktīvāki nekā sēžot.

2014. gadā uzņēmums izanalizēja savus lietotājus, kuri bija 10% produktīvāko skaitā un secināja, ka cilvēki ar lielāko darba ražību vidēji strādā 52 minūtes, kam seko 17 minūšu pauze. Šāds ritms līdzinās tā saucamajai *Pomodoro* tehnikai.

2017. gadā *DeskTime* savā pētījumā, kurā piedalījās 65 tūkstoši darbinieku no ASV, atklāja, ka virsstundas ir neproduktīvas. Pētījuma dati liecināja, ka strādājošo darba ražība nokrītas par 11% uzreiz pēc nostrādātām 8 stundām un ar katru nākamo stundu turpina samazināties vēl par 19%.

Atsauces
--------

1. ↑  "Sekojot idejai: DeskTime ir pamatīgi paaudzies" (lv). *Dienas Bizness*.
2. ↑   Lai atturētu darbiniekus no kaķu video skatīšanās darba laikā, Forbes iesaka Latvijā izveidotu rīku DeskTime. Diena.
3. ↑  «Eastern European and Russian startups nominated for Europas Award». *GoalEurope* (angļu). 2013-01-18. Arhivēts no oriģināla, laiks: 2019-04-11. Skatīts: 2019-06-21.
4. ↑  J. J. Colao. «Keep Employees Away From Cat Videos With Time Tracking Software». *Forbes* (angļu). Skatīts: 2019-06-21.
5. ↑  "Uzņēmums ķer "laika zagļus"" (lv). *Latvijas Avīze*.
6. ↑  DeskTime paplašina biznesu Indijā Db.lv, 04.01.2024
7. ↑  «We Tested Standing Desks—Here's Proof They Make You More Productive». *ReadWrite* (angļu). 2013-09-26. Skatīts: 2019-06-21.
8. ↑  Jena McGregor. «What the most productive workers have in common». The Washington Post, 05.08.2014. Skatīts: 21.06.2019.
9. ↑  «New Data Proves Staying Late in the Office Is Pointless». *Observer* (angļu). 2017-11-07. Skatīts: 2019-06-21.

Ārējās saites
-------------

* *DeskTime* mājaslapa